C 32/86
HR
Službeni list Europske unije
27.1.2023.
četvrtak, 23. lipnja 2022.
24. naglašava da bi u središtu obnovljenog odnosa EU-a i Afrike trebali biti najbolji zajednički interesi obaju kontinenata te da bi se oni trebali graditi na čvrstom partnerstvu; zaključuje da je partnerstvo ravnopravnih strana, utemeljeno na punoj suradnji između Afričke unije i EU-a, prikladan odgovor na globalne konkurente; uvjeren je da, ako se geopolitičko natjecanje EU-a temelji samo na razgraničenju od drugih svjetskih sila, nastavak tradicionalne politike sfere utjecaja sprečava uzajamno korisnu suradnju; ističe da pošteno tržišno natjecanje interesa nije strano tržišnim gospodarstvima i da afrički partneri zadržavaju pravo na iskorištavanje potražnje u svoju korist;
25.
uvjeren je da se interesi EU-a, kao što su pristup sirovinama, oblikovanje gospodarskih odnosa radi promicanja gospodarstva EU-a i upravljanje migracijama, tj. uklanjanje njihovih temeljnih uzroka, mogu najbolje ostvariti novim ravnopravnim partnerstvom; uvjeren je da novo ravnopravno partnerstvo može omogućiti EU-u da učinkovito ojača svoju stratešku autonomiju;
26. naglašava da bi EU trebao dati prednost konstruktivnom angažmanu za sve aspekte migracija, prisilnog raseljavanja i mobilnosti kako bi se osiguralo da se migracije odvijaju na siguran i dobro reguliran način; smatra da je ključno izraditi dugoročnu zajedničku strategiju za povezivanje trgovinske, razvojne i migracijske politike, kako je utvrđeno u nekoliko zaključaka Europskog vijeća, posebno onima usvojenima 16. prosinca 2021., jer bi takva strategija mogla imati ključnu ulogu u borbi protiv krijumčarenja ljudi i nezakonitih migracijskih ruta iz afričkih zemalja u EU;
27. naglašava da će za poboljšanje kvalitete međukontinentalne trgovine biti potrebno regulirati mobilnost i migracije na afričkom kontinentu; iako trgovinska politika u određenim okolnostima može smanjiti prisilnu migraciju otvaranjem radnih mjesta, ni trgovinska politika EU-a ni njegova razvojna pomoć ne bi se trebale koristiti za postizanje suradnje zemalja izvan EU-a u području migracija jer bi to moglo ugroziti načela i vrijednosti EU-a te glavni cilj, odnosno smanjenje siromaštva; u tom pogledu podsjeća da se prisilna migracija može riješiti samo stvaranjem zakonitih putova, poboljšanjem međunarodne zaštite i suočavanjem sa širim razvojnim, političkim, klimatskim i humanitarnim krizama koje dovode do prisilnog raseljavanja;
28. prima na znanje utjecaj bolesti COVID-19 na lance opskrbe; ustraje u važnosti uspostave otpornijih lanaca opskrbe u razdoblju nakon pandemije u EU-u i AU-u i to jačanjem strateške autonomije, utvrđivanjem ovisnosti, boljim upravljanjem nedostacima i poremećajima u opskrbi, diversifikacijom proizvodnje i većim ulaganjem u ključna poduzeća koja su u svoje poslovne modele integrirala socijalne, ekološke i zdravstvene ciljeve; podsjeća na predanost Parlamenta europskom zelenom planu i trgovinskim inicijativama usmjerenima na postizanje njegovih ciljeva, uključujući, među ostalim mehanizam za graničnu prilagodbu emisija ugljika, zakonodavni prijedlog o obveznoj dužnoj pažnji i prijedlog o proizvodima koji nisu povezani s krčenjem šuma; ustraje u tome da Komisija mora pozorno pratiti učinak tih inicijativa na trgovinu između EU-a i Afrike i donijeti popratne mjere za ublažavanje svih kratkoročnih poremećaja; uvjeren je da će te zakonodavne inicijative dugoročno dovesti do otpornijih i održivijih globalnih lanaca vrijednosti od kojih će koristi imati građani i poduzeća u EU-u i Africi;
29. žali zbog velikog utjecaja ničim izazvane i neopravdane invazije Ruske Federacije na Ukrajinu na povećanu cijenu energije, goriva, sirovina i poljoprivrednih proizvoda, što dovodi do znatnog povećanja troškova proizvodnje, čime se ugrožava kontinuitet proizvodnje i može dovesti do poremećaja u lancu opskrbe; poziva na pojačano djelovanje na međunarodnoj razini kako bi se postiglo da sigurnost opskrbe hranom bude u središtu donošenja političkih odluka, i to kako bi se izbjegle nestašice i zajamčila sigurnost hrane u najugroženijim zemljama, prije svega na afričkom kontinentu, te da se trgovinskim sredstvima posveti pozornost sigurnosti opskrbe hranom i uklone prepreke za međunarodnu trgovinu hranom i sirovinama;
30. smatra da EU može doprinijeti znatnom smanjenju trenutačne ovisnosti Afrike o uvozu hrane, sjemena, gnojiva i pesticida, i to financijskom i tehničkom potporom, političkim dijalogom, razmjenom znanja, novim tehnologijama te promicanjem afričkih inovacija;
31. poziva na opsežnu europsko-afričku investicijsku ofenzivu koja pruža poticaje za znatno povećanje privatnih ulaganja u afričkim državama i omogućuje sveobuhvatna javna ulaganja u infrastrukturu i borbu protiv klimatskih promjena; u tom kontekstu pozdravlja obvezu preuzetu na šestom sastanku na vrhu Afričke unije i EU-a o mobilizaciji 150 milijardi EUR u okviru strategije Global Gateway; poziva na znatno proširenje te investicijske inicijative, zajedno s državama članicama EU-a;